Samo dan nakon što je ispred stadiona Crvene zvezde u Beogradu “parkiran” tenk T-55, navodno zaplijenjen u Vukovaru, iz Zagreba je stigao odgovor.

Na provokaciju Delija, koja je odrađena uz podršku vodstva Crvene zvezde (bez odobrenja vodstva kluba tenk se ne bi smio postaviti na spomenutom mjestu), Bad Blue Boysi su pod zapadnom tribinom stadiona Maksimir parkirali traktor.

“Dinamo uzvratio određenom klubu s istoka”, stoji na Facebook stranici “HNL-a”.

Poznato je da Delije na svojim utakmicama redovito ističu transparent s natpisom ‘Vukovar’ na ćirilici, a sada su otišli korak dalje s provokacijama – postavljaju tenk “iz Vukovara” ispred stadiona, i to ispred velikog murala generalske “šapke” ratnog zločinca Ratka Mladića.

Informaciju o postavljanju tenka objavila je Crvena zvezda na svojim službenim stranicama i na svom Youtube kanalu, a srbijanski mediji ističu kako se radi o tenku marke T-55 koji je zaplijenjen iz Vukovara.

Navijači i klub, dakle, zajedničkim snagama nastavljaju slaviti srpsku agresiju na Hrvatsku i razaranje Vukovara.

Zanimljivo je da UEFA u tome ne vidi ništa sporno te u službenom priopćenju navodi kako je obaviještena da postavljanje starog tenka ispred stadiona nema političku konotaciju.

“Navijačka grupa Crvene zvezde dobila je odobrenje nadležnih organa za postavljanje tenka s klupskim bojama izvan stadiona, što je tražila već nekoliko godina. Njegovo postavljanje nema nikakve veze s večerašnjom utakmicom play-offa UEFA-ine Lige prvaka”, stoji u priopćenju UEFA-e.

Srbijanske vlasti pogotovo u ovome ne vide ništa sporno, a ministar unutarnjih poslova Nebojša Stefanović čak tvrdi da “to nije tenk, nego maketa tenka”!

“Policija je obavila pregled te makete. Njime je utvrđeno da na njoj ne postoje minska i eksplozivna sredstva i nešto što može ugroziti ljude”, dodao je Stefanović.

Ivica Majić